Bankszámláról felvett pénz

ADÓ- ÉS VÁM ÉRTESÍTŐ 3. SZÁM - 2018. MÁRCIUS 21.

II.
Bírósági gyakorlat 3.

A gazdasági társaság bankszámlájáról felvett pénzösszeg számviteli törvényben meghatározott elszámolási módjára vonatkozó előírásoknak a pénzt felvevő magánszeméllyel szembeni figyelembe vétele nem jelenti a tisztességes eljárás vagy a szabad bizonyítás elvének sérelmét.
[az adózás rendjéről szóló 2003. évi XCII. törvény (Art.) 99. § (4) és (6) bekezdése; a számvitelről szóló 2000. évi C. törvény (Sztv.) 165. § (2) bekezdése, illetve 166. § (2) bekezdése, 167. § (1) bekezdés c) pontja; a személyi jövedelemadóról szóló 1995. évi CXVII. törvény (a továbbiakban: Szja tv.) 4. § (1) és (2) bekezdései, 28. § (1) bekezdése; a polgári perrendtartásról szóló 1952. évi III. törvény (Pp.) 206. § (1) bekezdése, 221. § (1) bekezdése]
Az adóhatóság bevallások utólagos vizsgálatára irányuló ellenőrzést folytatott le felperesnél 2010–2011. évekre vonatkozóan személyi jövedelemadó adónemben. Az ellenőrzés – részben visszautalva a felperesnél 2005–2009. évekre vonatkozóan lefolytatott ellenőrzések során tapasztaltakra – megállapította, hogy a felperes az érdekeltségi körébe tartózó társaságok közül több társaság bankszámlájáról igen jelenetős összegű készpénz összegeket vett fel, azonban semmivel nem tudta igazolni, hogy az összegek a társaságok érdekében kerültek volna felhasználásra, illetve azt sem, hogy az összegek a cégek házipénztárába befizetésre kerültek volna. A tényállás tisztázás körében az adóhatóság részletesen felderítette a felperes egyes gazdasági társaságoknál fennálló tagi vagy ügyvezetői illetve egyéb segítői kapcsolatát, áttekintette a NAV Bűnügyi Főigazgatósága által végzett nyomozás során keletkezett illetve lefoglalt iratanyagot. Mindezek alapján feltárta, hogy semelyik cég tekintetében sem áll rendelkezésre iratanyag a készpénz be- és kifizetések tekintetében.

Mindezek alapján azt állapította meg az adóhatóság, hogy miután a felperes nem tudta alátámasztani, hogy az általa felvett pénzzel a társaságok felé elszámolt, vagy azt érdekükben használta volna fel, így a teljes felvett összegeket az Szja tv. 28-a alapján a felperes egyéb jövedelmének minősítette.

Az elsőfokú adóhatóság kiemelte, hogy a számviteli bizonylatok hiánya, illetve azok Sztv. előírásaitól való eltérése tanúvallomással nem pótolható. Kitért továbbá arra is, hogy a felperesnek, mint magánszemély adózónak is érdeke fűződik ahhoz, hogy rendelkezzen mindazon irattal és bizonylattal, melyekkel igazolni tudja, hogy kinek, mikor, milyen céllal, és milyen összegeket fizetett ki. A felperes ugyanakkor nem igazolta és meg sem jelölte, hogy kinek a megbízásából vette fel az összegeket, mennyi ideig tartotta azokat magánál, kinek adta át, vagy milyen befizetéseket teljesített belőlük. Ugyanakkor a felperest terheli annak bizonyítása, hogy az általa felvett pénzeszköz nem képezte egyéb, szja fizetési kötelezettség alá eső jövedelmét.

Mindezekre tekintettel az adóhatóság igen jelentős adóhiánynak minősülő adókülönbözetet állapított meg, adóbírságot szabott ki és késedelmi pótlékot számított fel.

A felperes fellebbezést terjesztett elő, melyhez új tényként és bizonyítékként 245 nyilatkozat másolati példányát csatolta.

A másodfokú adóhatóság ezen új iratok fényében is fenntartotta hatályában az elsőfokú határozatot. Kiemelte, hogy a számviteli törvény hatálya alá tartozó vállalkozások bankszámláiról felvett készpénz tekintetében a számviteli törvényben előírt bizonylatolási, nyilvántartási, könyvvezetési, beszámoló készítési kötelezettség állt fenn. Ehhez képest a fellebbezéshez csatolt iratok sem alkalmasak a pénzösszegekkel történő elszámolás igazolására. Egyrészt az iratok egyszerű másolatok és nem eredeti okiratok, másrészt az egyes személyek által megtett nyilatkozatról készült okiratok szerepe csupán deklaratív (kijelentő jellegű) lehet, önmagában a készpénzmozgás megtörténtét, a bankszámlákról felvett összegekkel a cégek felé történő elszámolást nem igazolják. Emellett a dokumentumok nem felelnek meg az Sztv. formai és tartalmi követelményeinek és azok alapján a készpénzösszegekkel való elszámolás megtörténte, folyamata nem követhető nyomon. A már felszámolás alatt álló cégek felszámolói és végelszámolói a társaságokra vonatkozó iratanyaggal nem rendelkeztek, így a felperes által bemutatott iratok eredeti példányait sem tudták bemutatni, ezen túlmenően az eljárás során meghallgatott egyes ügyvezetők által előadottakkal is ellenmondásban állnak a csatolt átvételi elismervények.

A felperes a határozattal szemben keresetet terjesztett elő, kérte annak hatályon kívül helyezését és új eljárás lefolytatását.

Álláspontja szerint a fellebbezéshez csatolt dokumentumok egyértelműen igazolják, hogy a pénzt csak átmenetileg birtokolta, és azok nem váltak a vagyonává, így ezek után őt adófizetési kötelezettség sem terhelheti. Kiemelte, hogy ő soha nem tartozott az Sztv. hatálya alá, így jogellenes, hogy az adóhatóság ezen jogszabály követelményeinek megfelelő bizonylatokat követel tőle a felvett pénzeszközök további sorsát igazolandó. Álláspontja szerint az adóhatóságot terheli annak bizonyítása, hogy a felvett összegek a felperes bevételévé váltak, ugyanakkor ezt az adóhatóság bizonyíték nélkül állapította meg, lényegében amiatt, mert a pénzek könyvelési anyagában nem volt kimutatható, hogy a felperesnél maradtak volna ezen összegek, illetve a legtöbb esetben könyvelési anyag nem is állt rendelkezésre.

A bíróság a keresetet elutasította.

Kiemelte, hogy a Pp. 164. § (1) bekezdése alapján a per eldöntéséhez szükséges tényeket általában annak a félnek kell bizonyítania, akinek érdekében áll, hogy azokat a bíróság valónak fogadja el. Az adóhatóság felperesi nyilatkozat hiányában banki megkereséssel feltárta, hogy a felperes mely társaságok bankszámláiról eszközölt készpénzfelvételt. Ezt követően különböző eljárási cselekményeket végzett a pénzösszegek végleges sorsának feltárására, ugyanakkor már a felperest terhelte annak bizonyítása, hogy a felvett pénzeszközökkel nem sajátként rendelkezett, hanem az egyes gazdasági társaságok tekintetében azokkal elszámolt.

A bíróság osztja a fellebbezés során csatolt okiratokkal kapcsolatos alperesi álláspontot. Egyrészt azok egyszerű másolatok, nem felelnek meg a teljes bizonyító erejű magánokirat formai kellékeinek, de ettől eltekintve e dokumentumok legfeljebb azt igazolják, hogy a nyilatkozatot tevők az adott nyilatkozatot megtették, de a készpénz valódi mozgása ezekből nem nyomonkövethető, különösen azért nem, mert a gazdasági társaságok házi pénztárába történő befizetést, a felvett pénzösszegeknek a társaságok gazdálkodásába történő bevonását a felperes bizonyítani nem tudta, illetve e tekintetben a per során bizonyítási indítványa sem volt. Így nem volt alátámasztott és a gazdasági társaságok könyvelésében fellelhető a pénzösszegek felperes által állított, cégeknél történő felhasználása.

Kiemelte a bíróság, hogy pénzfelvétellel érintett gazdasági társaságok az Sztv. hatálya alá tartoznak, amely törvény ismertetett rendelkezései szerint a gazdasági társaságok pénzmozgásairól kiállított szabályszerű bizonylatból és egyéb kísérő dokumentumból a megfelelő példányszám kiállítását követően egy példány a pénzmozgást ténylegesen megvalósító személyt illeti meg. A felperes által felvett készpénzösszegek útját az elszámolás folyamatában a csatolt elismervények nem teszik nyomon követhetővé, a csatolt elismervények eredeti vagy másolati példányát pedig az adóhatóság nem lelte fel a gazdasági társaságoknál, és helytállóan mutatott rá az alperes arra is, hogy egyes gazdasági társaságok törvényes képviselőinek, a hozzájuk köthető személyeknek az adóhatóság előtti nyilatkozataiban foglaltak ellentmondásban állnak az átvételi elismervénnyel igazolni kívánt körülményekkel.

A felperes azon érvelésével szemben, mely szerint az alperes nem állapította meg, hogy a felperes a számviteli törvény hatálya alá tartozna, az alperesi határozat azt tartalmazza, hogy azok a gazdasági társaságok, szervezetek tartoznak a Sztv. hatálya alá, amelyek bankszámláiról eszközölte a pénzfelvételt a felperes. E vonatkozásban viszont a felperes által felvett pénzeszközök társaságok felé való elszámolására az Sztv. rendelkezései az irányadóak. A felperes a perben sem tudta azt bizonyítani, hogy az általa felvett pénzösszegeket csak átmenetileg birtokolta volna és nem végleg rendelkezett velük, illetve nem támasztotta alá hitelt érdemlően, hogy a gazdasági társaságokkal elszámolt a pénzösszegeket illetően. Ebből következően a Szja tv. 4. § (1) bekezdésére és a 28. § (1) bekezdésére tekintettel jogszerű volt e pénzösszegek egyéb jövedelemként való, felperesnél történő adózás alá vonása.

Az elsőfokú bíróság mindezek alapján megállapította, hogy az adóhatóság az ügyben az őt terhelő tényállás tisztázási kötelezettségének eleget tett, az anyagi jogi és eljárásjogi szempontból is törvényes határozatot hozott, ezért a felperes keresetét elutasította.

A jogerős ítélet ellen a felperes terjesztett elő felülvizsgálati kérelmet, kérve a jogerős ítélet hatályon kívül helyezését és a kereset teljesítését, illetve a jogerős ítélet és a másodfokú, valamint elsőfokú határozat megsemmisítését és az elsőfokú adóhatóság új eljárásra utasítását.

Kérelme szerint az elsőfokú bíróságnak az a megállapítása, hogy a felperesnek számviteli bizonylattal kellett volna igazolnia az általa felvett pénzösszegek átadását, téves, miután a felperes nem tartozik a számviteli törvény hatálya alá és meglátása szerint ennek a felperes terhére történő értékelése a tisztességes eljárás követelményét sérti. Az eljáró bíróság emellett megsértette a szabad bizonyítás elvét is, amikor a bizonyítás lehetőségét okirat átadására szűkítette.

Azt nem vitatta, hogy az érintett társaságoknak a számviteli törvény szabályai szerint az e törvénynek megfelelő dokumentumokat kellett volna kiállítania a készpénzmozgásokról, ugyanakkor a társaságok ezen mulasztása nem értékelhető a felperes terhére. Meglátása szerint az általa a fellebbezéshez csatolt nyilatkozatok igazolják, hogy tőle a nyilatkozatot tevők a pénzt átvették, ennek ellenkezőjét az alperes sem bizonyította, mellyel megsértette a tényállás tisztázási kötelezettségét.

Kiemelte, hogy mint felperesnek jogában áll tanúkkal és okiratokkal bizonyítani a készpénz átadásokat, és ezen bizonyítási kötelezettségének eleget tett. Véleménye szerint abszurd az a feltételezés is, hogy igen jelentős összegeket vont el a felperes a társaságoktól úgy, hogy azok nem is hiányolták ezt az összeget, semmilyen peres eljárást nem kezdeményeztek a felperessel szemben, még fizetési felszólítást sem küldtek.

Alperes ellenkérelmében a jogerős ítélet hatályban tartását kérte.

A Kúria a felülvizsgálati kérelmet nem tartotta alaposnak.

Kiemelte, hogy a felperes lényegében az elsőfokú bíróság bizonyíték mérlegelési tevékenységet támadta, amikor sérelmezte, hogy a bíróság sem fogadta el bizonyítottnak befizetési pénztárbizonylatok hiányában a gazdasági társaságoktól felvett összegek más személyek részére való átadását vagy házipénztárba történő befizetését. A Kúria álláspontja szerint ugyanakkor a bíróság e körben helyesen hivatkozott a Kúria döntései nyomán kialakított egységes gyakorlatra. A Kúria már több ítéletében foglalkozott a társaságok számlájáról felvett, de el nem számolt pénzösszeg kérdésével (Kfv.V.35.442/2011/6., Kfv.I.35.188/2013/7., Kfv.I.35.414/2016/5., Kfv.I.35.592/2015/6., Kfv.I.35.492/2016/5. ítéletek). Ezekben pedig rámutatott, hogy a gazdasági társaságok számláiról az ügyvezető vagy megbízottja által felvett pénzösszegek sorsát szigorú számadású nyomtatványokkal, dokumentálhatóan és beazonosíthatóan kell ki- és bevételezni és könyvelni.

A Kúria a korábbi döntéseiben már kifejtette, hogy amennyiben magánszemélyek egymás közötti jogügyletéről lenne szó, úgy elfogadható volna az a felperesi érvelés, mely szerint a teljes bizonyító erejű magánokiratok igazolják a felperes átadásra vonatkozó nyilatkozatát. A perbeli esetben azonban nem ez a tényállás, mivel itt rendszeres, nagy összegek gazdasági társaságoknak történő átadása igazolásáról volt szó. Az ítélkezési gyakorlat értelmében, ha egy gazdasági társaság ügyvezetője pénzt vesz át, akkor azt dokumentálni kell, arról könyvelési bizonylatot kell kiállítani, a házipénztárba bevételezni, annak meg kell jelennie a társaság könyvelésében. Viszont ha a gazdasági társaság képviselője a perben bemutatott módon veszi át a pénzt, az kétséget ébreszt és alkalmas arra, hogy a bíróság mérlegre tegye, hogy ez a dokumentálás hitelt érdemlően igazolja-e a pénz gazdasági társaság általi átvételét. A konkrét esetben nem lehetett figyelmen kívül hagyni, hogy az átvételi elismervényeken minden esetben a képviselő a gazdasági társaság ügyvezetői minőségében eljárva, tehát nem magánszemélyként nyugtázta a pénz átvételét. Az elsőfokú bíróság a bizonyíték értékelési jogkörén belül maradt mikor ezt a tényt figyelembe vette és a bizonyítékokat a maguk összességében is vizsgálva értékelte és döntött úgy, hogy a nyilatkozatok önmagukban nem tekinthetők olyan súlyú bizonyítéknak, mellyel a felperes cáfolni tudná a felvett pénzösszegek jövedelem jellegét.

A Kúria rámutatott, hogy ezzel a bíróság nem a számviteli törvény szerinti pénz átadás kötelezettséget, illetve a gazdasági társaságok könyvelési hiányosságait kérte számon a felperesen, hanem a bizonyítékok értékelésénél jogszerűen vette tekintetbe, hogy az átadott pénz vonatkozásában egyik társaság sem rendelkezett a számviteli törvény szerinti szabályos bizonylattal, könyveléssel.

A Kúria kiemelte a felperesnek a tisztességes eljáráshoz való jog sérelmére és a szabad bizonyítás elvére történő hivatkozásával összefüggésben, hogy a közigazgatási perben a szükséges bizonyítási szintet az Alaptörvény XXVIII. cikk (1) és (7) bekezdései (tisztességes eljáráshoz és jogorvoslathoz való jog), a Pp. 2. § (1) bekezdése (a tisztességes eljáráshoz való jog bíróságok általi érvényesítésének kötelezettsége), illetve az Emberi Jogok Európai Egyezménye 6. cikkére figyelemmel értelmezett Pp. 206. § (1) bekezdése (a tényállás bírósági megállapításának szabályai) és a 221. § (1) bekezdése (indokolási követelmények) alapján lehet eldönteni.

Az Emberi Jogok Európai Bíróságának gyakorlata értelmében a közigazgatási határozatok bírósági felülvizsgálata akkor felel meg a tisztességes eljárás követelményének, ha független bíróság megfelelően szigorú jogszerűségi, ésszerűségi és eljárási szabályszerűségi vizsgálatot végez, valamennyi releváns tény teljes körű vizsgálatára is kiterjedően (Terra Voningen B.V. kontra Hollandia). Ez a perbeli esetben megvalósult. Az, hogy a bíróság a gazdasági társaságok bankszámlájáról felvett pénzösszeggel való elszámolásra, annak jogszabályban előírt módon való igazolását a felperes ügyében is figyelembe vette, nem jelenti a tisztességes eljárás, vagy a szabad bizonyítás elvének sérelmét.

A Kúria a fentiek alapján a jogszerű döntést jogerős hatályában fenntartotta.

Kúria Kfv.I.35,170/2017/5. számú ítélete, Fővárosi Közigazgatási és Munkaügyi Bíróság 12.K.32.530/2016/3. számú ítélete.
